新昌吟寄穎叔待制
作者：郭祥正
朝代：宋

paragraphs: 元祐丙寅冬，新昌有狂寇。
名探其姓岑，厥初善巫咒。
南民欣尚鬼，來者爭輻輳。
經年惑羣衆，詭術遂潛構。
摧城止三闞，作蜂唯撒豆。
竹竿變鎗旗，鋭兵莫吾鬭。
此事古未聞，造意無乃陋。
蚩蚩彼何知，丁壯擁前後。
長驅向城郭，塵土翳白晝。
刺史亟閉戶，神理默垂祐。
城頭無百兵，坐待五羊救。
賊中衆所見，戢戢羅甲胄。
須臾薄寒陰，凍立多僵仆。
平明若鳥散，賊本未遑究。
權帥計倉卒，遣將速誅蹂。
貪功恣殺戮，原野民血溜。
嬰兒與婦女，屠割僅遺脰。
傳報及南昌，新帥若烟走。
入境亟止殺，渠惡用機購。
逾旬果獲探，腰斬餘悉宥。
朝廷方好仁，帥畧寔能副。
臺章請褒賞，詔語優以懋。
撫綏聊借才，侍從爾來復。
身居江湖上，名近日月右。
麟兒隨飛龍，陰隲資貴富。
彼美南山松，落落千丈秀。
終爲廊廟器，未許連城售。
吳毛持漕節，文彩爛錦繡。
發爲新昌行，洪鐘待誰扣。
我將磨蒼珉，爲公悉鑱鏤。